'Siek' Zuma gaan staatsrede Donderdag bywoon | Netwerk24
Deur Meghan Lawrence 12 Februarie 2020 12:19
Die parlement het Woensdag bevestig dat "siek" oudpres. Jacob Zuma Donderdag die verrigtinge in die parlement sal bywoon, al word daar wyd berig dat hy té siek is om in die hof te verskyn.
Netwerk24 het verlede week berig dat Zuma se regspan 'n siekbrief by die hooggeregshof in Pietermaritzburg ingehandig het, ter verduideliking vir waarom hy nie in die hof kan verskyn nie, terwyl 'n lasbrief vir sy inhegtenisname ook uitgereik is.
Dié siekbrief sê nie wat fout is met Zuma nie, terwyl die datum waarop die brief uitgereik is, oënskynlik uitgekrap en verander is.
Dit blyk egter dat Zuma nou gesond genoeg is om Donderdag pres. Cyril Ramaphosa se staatsrede by te woon.
Die regering en parlement het die nuus amptelik Woensdag bekendgemaak en op hul onderskeie Twitter-profiele bevestig dat Zuma die staatsrede sal bywoon.
Dit is die eerste keer dat Zuma die staatsrede bywoon nadat Ramaphosa hom as president in 2018 vervang het.
Zuma sal ook in Mei, wanneer hy weer in die hof verskyn, moet verduidelik hoekom hy nie verlede week in die hof kon verskyn nie.